Finlandsparken
Finlandsparken (FLP) er et almennyttigt boligområde i det nordlige Vejle ikke langt fra Nørreskoven. I 2018 og 2019 optrådte området på listen over "hårde ghettoområder", men røg ud af listen i 2020. Siden 2021 er Finlandsparken kategoriseret som et såkaldt "forebyggelsesområde".

Områdets historie 
Finlandsparken blev opført som et montagebyggeri mellem 1967 og 1971 og blev renoveret mellem 2010 og 2013. Bebyggelsen består af 11 boligblokke i 4 etager. På 3 af blokkene blev der i 2013 bygget tagboliger. I dag er der 529 boliger i Finlandsparken.

Sociale problemer 
Fra 2010 til 2020 havde Danmark en officiel liste over særligt udsatte almene boligområder (ofte kaldt "ghettoer"). I 2018 og 2019 var området på listen over såkaldte "hårde ghettoområder". I denne periode opfyldte området tre kriterier, der gav det en plads i kategorien "hårdt ghettoområde" (tal for 2018):
 41,5% beboere uden for arbejdsmarkedet eller uddannelse (ghettokriterium: > 40%).
 73,5% indvandrere og efterkommere fra ikke-vestlige lande (ghettokriterium: > 50%);
 77,3% beboere i alderen 30-59 år, der alene har en grunduddannelse (ghettokriterium: > 60%)

Vejle Kommune og AAB Vejle fik i marts 2019 godkendt en ansøgning om dispensation for Finlandsparken således at afgrænsningen for området blev udvidet og at antallet af almene boliger ifølge en udviklingsplan skal nedbringes til 68% i 2030 (fremfor 40%).

Boligområdet blev fjernet fra den officielle ghettoliste i 2020. Beboerformanden for området forudså samme år, at Finlandsparken formentligt vil komme ind og ud af ghettolisten mange år fremover fordi marginalerne er så små, når det gælder antallet af ledige.

I 2021 blev benævnelsen af de forskellige kategorier ændret, således at kategorierne "ghettoområder" og "hårde ghettoområder" blev fjernet. Per 1. december 2021 kom Finlandsparken på Indenrigs- og Boligministeriets liste over såkaldte "forebyggelsesområder", idet området opfyldte alle kriterier for at give det en plads i denne kategori:
 37,9% af beboerne i alderen 18-64 år er uden tilknytning til arbejdsmarked eller uddannelse (kriterium: > 30%)
 73,1% indvandrere og efterkommere fra ikke-vestlige lande (kriterium: > 30%)
 2,23% af beboerne dømt for overtrædelse af straffeloven, våbenloven eller lov om euforiserende stoffer (kriterium: > 1,56%)
 74,4% beboere i alderen 30-59 år, der alene har en grunduddannelse (kriterium: > 60%)
 61,6% af beboere i alderen 15-64 år i området (eksklusive uddannelsessøgende) har gennemsnitlige bruttoindkomst for skattepligtige, der er mindre end den gennemsnitlige bruttoindkomst for samme gruppe i regionen (kriterium: < 65%)

Kendte fra området 
Flere navne fra den danske musikscene kommer fra Finlandsparken, blandt andet den dansk-somaliske rapper Jamaika og Ung Cezar.

Eksterne henvisninger 
Findes drømmelivet i ghettoen?. YouTube, 10. januar 2019. Hentet 22. juli 2022.

Referencer 

Bydele i Vejle